Keywords

Summary



Keywords

1. Vprašanja za predhodno odločanje – Pristojnost Sodišča – Meje – Uvrstitev blaga v tarifne številke skupne carinske tarife

(člen 267 PDEU)

2. Skupna carinska tarifa – Tarifne številke – Zasloni, primerni za prikazovanje podatkov iz stroja za avtomatsko obdelavo podatkov in iz kompozitnih video signalov – Uvrstitev v tarifno podštevilko 8471 60 90 ali tarifno podštevilko 8528 21 90 kombinirane nomenklature – Pogoji – Presoja, ki jo nacionalno sodišče opravi na podlagi objektivnih značilnosti in lastnosti, navedenih v pojasnjevalnih opombah v zvezi s harmoniziranim sistemom

(Uredba Sveta št. 2658/87, Priloga I)

3. Skupna carinska tarifa – Uvrstitev blaga – Uredba št. 754/2004 – Neobstoj retroaktivnega učinka

(Uredba Komisije št. 754/2004)

Summary

1. Glej besedilo odločbe.

(Glej točki 32 in 33.)

2. Za namene tarifne uvrstitve barvnih plazemskih zaslonov z diagonalo 106,6 cm, dvema zvočnikoma in daljinskim upravljavcem, ki ima že vnaprej pripravljen vhod za vstavitev video kartice, v kombinirano nomenklaturo iz Priloge I k Uredbi št. 2658/87 o tarifni in statistični nomenklaturi ter skupni carinski tarifi v različicah, kakor zaporedoma izhajajo iz Uredbe št. 2388/2000, Uredbe št. 2031/2001, Uredbe št. 1832/2002 in Uredbe št. 1789/2003, je treba upoštevati njihov lasten namen, in sicer prikazovanje na eni strani podatkov iz stroja za avtomatsko obdelavo podatkov in na drugi strani kompozitnih video signalov. Take zaslone je treba uvrstiti v podštevilko 8471 60 90 kombinirane nomenklature, če se uporabljajo samo ali zlasti v strojih za avtomatsko obdelavo podatkov v smislu opombe 5 B(a) k poglavju 84 kombinirane nomenklature oziroma če to ni mogoče, v tarifno podštevilko 8528 21 90 te nomenklature, kar mora preveriti nacionalno sodišče na podlagi objektivnih značilnosti navedenega zaslona in predvsem teh, navedenih v pojasnjevalnih opombah v zvezi s tarifno številko 8471 harmoniziranega sistema, ki je bil vzpostavljen z Mednarodno konvencijo o harmoniziranem sistemu poimenovanj in šifrskih oznak blaga in s Protokolom o spremembi, zlasti v točkah od 1 do 5 tistega dela poglavja I, točka D, tega harmoniziranega sistema, ki je namenjen zaslonom za stroje za avtomatsko obdelavo podatkov.

Ob upoštevanju besedila opombe 5 B(a) k poglavju 84 kombinirane nomenklature, ki se nanaša na enote, ki se „samo ali zlasti“ uporabljajo v strojih za avtomatsko obdelavo podatkov, namreč le to, da zaslon lahko prikazuje sliko iz drugih virov kot iz stroja za avtomatsko obdelavo podatkov, ne more izključevati njegove uvrstitve v tarifno številko 8471 kombinirane nomenklature. Iz navedenih točk pojasnjevalnih opomb v zvezi s tarifno številko 8471 je razvidno, da lahko monitorje, ki se uporabljajo zlasti v strojih za avtomatsko obdelavo podatkov, poleg tega, da jih opredeljuje opremljenost z ustreznim izhodom za priključitev na sisteme za obdelavo podatkov, opredeljujejo tudi druge tehnične značilnosti, zlasti to, da so bili zasnovani za delo od blizu, da ne morejo reproducirati televizijskih signalov, da imajo nizko stopnjo elektromagnetnega sevanja, da se velikost točke njihovega zaslona začne pri 0,41 za srednjo ločljivost in se manjša, ko se ločljivost povečuje, da je njihova širina frekvenčnega pasu 15 MHz ali več in da je velikost točk na zaslonu manjša kot pri video monitorjih iz tarifne številke 8528 harminiziranega sistema poimenovanj in šifrskih oznak blaga, konvergenca pa je pri prvih večja kot pri drugih.

(Glej točke 49, 51, 54 in točko 1 izreka.)

3. Uredbe št. 754/2004 o uvrstitvi določenega blaga v kombinirano nomenklaturo ni mogoče uporabiti retroaktivno.

Noben element iz preambule te uredbe, iz besedila njenih določb ali iz Priloge namreč ne določa, da bi bilo treba to uredbo uporabljati retroaktivno.

(Glej točki 57 in 59 ter točko 2 izreka.)